Stutta svarið við þessari fyrirsögn er kannski ; alltaf , en það er ekki alveg það sem ég er að velta fyrir mér núna . Ég var að velta fyrir mér þrautreyndum flugum sem hafa áunnið sér sess sem klassískar flugur sem allir þekkja og mjög margir nota . Hversu oft þarf ný fluga að veiða þannig að hún falli í hóp þeirra klassísku ? Það er ógrynni af flugum sem koma fram á sjónarsviðið á hverju ári . Þegar ég segi nýjum flugum , þá eru raunar margar þeirra gamlar flugur í nýjum fötum . En annað slagið kemur fram fluga sem slær í gegn í skemmri eða lengri tíma og allir eru með þá flugu í boxinu . Því fleiri sem taka hana síðan úr boxinu og renna henni í alvöru fyrir fisk , þeim mun meiri líkur eru á að hún festi sig í sessi . Hér heima eigum við nokkrar flugur sem hafa skapað sér þennan sess , þær er nánast hægt að finna á hverri blaðsíðu í veiðibókinni og allir kannast við þær . Vitaskuld hafa þessar flugur eitthvað fram að færa og þær hafa veitt vel , en hvað ef einhver hefði ekki sagt frá þeim og allir prófað ? Þá væru þær leynivopn ákveðinna veiðimanna og aðeins útvaldir beittu henni . Það sem hjálpar flugu að verða klassísk er ekki síst orðspor hennar manna í millum . Áður fyrr voru það félagarnir í veiðifélaginu sem sáu um orðsporið , nú til dags er það útbreiðsla á samfélagsmiðlum sem ræður trúlega meiru um það hvort fluga nær fluginu eða ekki . Hérna um árið rakst ég á flugu á vef leiðsögumanns vestur í Bandaríkjunum sem mér fannst sérstaklega smekkleg . Ég setti mig í samband við viðkomandi og bað hann um uppskriftina að kvikindinu og leyfi að birta hana hérna á vefnum sem ég og gerði . Þetta var árið 2010 . Ég veit ekki nema einhverjir hér heima hafi þá þegar verið búnir að koma auga á þessa flugu en hún náði töluverðu flugi , ekki síst eftir að Orvis setti hana í framleiðslu og seldi í bílförmum í vefverslun sinni . Flugan er vissulega veiðin , en ég efast um að hún hefði orðið jafn vinsæl og raunin er ef hún hefði ekki fengið töluverða umfjöllun á veraldarvefnum og þá er ég ekki að tala um FOS.IS Enn þann dag í dag er Higa‘s SOS ótrúlega vinsæl um allan heim og er fyrir löngu búin að festa sig í sessi sem ein þeirra klassísku . En ekki fá allar flugur jákvæða umfjöllun á netinu . Það jaðrar svið að sumar flugur og höfundar þeirra séu beinlínis slegnar af um leið og þær birtast . Eru jafnvel úthrópaðar fyrir að vera fölsun , eftiröpun eða bara beinlínis óboðlegar . Samt ná sumar þeirra töluverðri útbreiðslu . Kannski sannast hér hið fornkveðna ; slæm athygli er betri en engin . Þrátt fyrir allt , þá held ég að það standi upp úr að fluga verður að hafa eitthvað til brunns að bera svo menn nenni að eyða einhverju púðri í hana á vefnum , hrósa eða lasta . Ef fluga fær athygli , þá eru mun meiri líkur á að einhverjir prófi hana og þá er hálfur björninn unninn .